b'\n_START_ARTICLE_\nRodbina Luthar\n_START_SECTION_\nZgodovina\n_START_PARAGRAPH_\nPoplemeniteni so bili 28. avgusta 1596, ko je sveti rimski cesar in ogrski kralj Rudolf I. podelil plemi\xc5\xa1ko listino in grb Juriju Lutharju iz Sebeborec (Georgius Luttar de Szembiborcz), ter njegovima bratoma: Petru in Andreju. Plemstvo jim je bilo potrjeno \xc5\xa1e dvakrat in sicer - 1643, ter 1650, ko je Ferdinand III. ponovno potrdil plemi\xc5\xa1ki status sebeborskim Lutharjem. Originalno listino iz leta 1596 hrani Pokrajinski muzej Murska Sobota.\n_START_SECTION_\nPrepis plemi\xc5\xa1ke listine\n_START_PARAGRAPH_\nMi, Rudolf drugi, po milosti bo\xc5\xbeji izvoljeni rimski in presvetli nem\xc5\xa1ki cesar, kralj Mad\xc5\xbearske, \xc4\x8ce\xc5\xa1ke, Dalmacije, Hrva\xc5\xa1ke, Slavonije, Bosne, Srbije, Galicije, Lodomerije, Kumanije, Bolgarije itd. /.../ukazujemo z voljo vseh prisotnih. Do nas so pri\xc5\xa1le pro\xc5\xa1nje mnogih na\xc5\xa1ih zvestih ljudi, ki smo jim prisluhnili. Preverili smo resni\xc4\x8dnost in ocenili veljavnost dejanj in zvestobe na\xc5\xa1ega zvestega in dela\xc5\xbeeljnega Jurij Luthar iz Sebeborec. On jih je izkazal najprej mad\xc5\xbearskemu kraljestvu, nato pa tudi na\xc5\xa1emu veli\xc4\x8danstvu osebno v razli\xc4\x8dnih krajih in \xc4\x8dasih, jih zvesto izvr\xc5\xa1eval in je prisegel izvr\xc5\xa1evati jih tudi v prihodnje. Z na\xc5\xa1o mogo\xc4\x8dnostjo in milostjo smo ugotavljali, kateri ljudje so delali zasluge nam in  kr\xc5\xa1\xc4\x8danstvu. Po vzoru na\xc5\xa1ih prednikov na kraljevem prestolu smo ugotovili, da so njegove zasluge tolik\xc5\xa1ne, da bi lahko slu\xc5\xbeile za zgled drugim. Zato smo sklenili in odlo\xc4\x8dili: Jurij Luthar in njegova krvna brata Peter in Andrej, ki so bili doslej preprosti/ neplemeniti ljudje, postanejo plemeniti in jih uvedemo v zbor pravih, dejanskih plemi\xc4\x8dev in veljakov Mad\xc5\xbearske in njej podlo\xc5\xbenih de\xc5\xbeel. Za imenovane dolo\xc4\x8damo z na\xc5\xa1o posebno pozornostjo, da so svobodni dajatev na temelju predpravic, ki veljajo le za plemstvo, da u\xc5\xbeivajo svobo\xc5\xa1\xc4\x8dine, prednosti, neodvisnost in dejansko osebno samostojnost. Po javnih in obi\xc4\x8dajnih zakonih mad\xc5\xbearskega kraljestva in njemu podlo\xc5\xbenih de\xc5\xbeel so vedno upravi\xc4\x8deni do u\xc5\xbeivanja vseh njim zagotovljenih ugodnosti tudi vsi njihovi potomci obeh spolov. V znak na\xc5\xa1e milosti in dobrote ter dejanske plemenitosti jih odslej predstavljajo znamenja in oro\xc5\xbeje plemenitih ljudi: grb - voja\xc5\xa1ki \xc5\xa1\xc4\x8dit modre barve, njegovo polje pokriva zelen gri\xc4\x8d s tremi vrhovi, v njem je rde\xc4\x8di \xc5\xa1\xc4\x8dit in nad tem rde\xc4\x8da veverica z dvignjenim repom in dvignjenimi u\xc5\xa1esi, sede\xc4\x8da na zadnjih ta\xc4\x8dkah, ki v dvignjenih prednjih ta\xc4\x8dkah dr\xc5\xbei jabolko. Vse to pa le\xc5\xbei na krovu bojne ladje. Nad \xc5\xa1\xc4\x8ditom je okronana \xc4\x8delada, iz katere rastejo na vsako stran tri bele lilije. Nad vsem plapola zastava ali plemi\xc5\xa1ki trak. Vse skupaj je lepo izrisano, o tem in o to\xc4\x8dnosti na\xc5\xa1ega opisa pri\xc4\x8da dodani slikarjev barvni izdelek. Juriju Luthar iz Sebeborec in njegovima krvnima bratoma Petru in Andreju, vsem njihovim potomcem in dedi\xc4\x8dem dajemo in priznavamo grb in plemstvo. Odlo\xc4\x8damo, da imenovani lahko nosijo ta \xc5\xa1\xc4\x8dit na ve\xc4\x8dne \xc4\x8dase med drugim plemstvom Mad\xc5\xbearske in njej podlo\xc5\xbenih de\xc5\xbeel z istimi pravicami, predpravicami, svobo\xc5\xa1\xc4\x8dinami, z osebno nedotakljivostjo in prednostmi, ki so obi\xc4\x8dajne in pravno zapisane. Lahko ga uporabljajo kot znak svojih svobo\xc5\xa1\xc4\x8din in pravic v vseh bojih, bitkah, sporih, turnirjih in dvobojih v katerikoli \xc4\x8deti in plemi\xc5\xa1kih oddelkih ne le kot grb, ampak tudi kot znak, ki dolo\xc4\x8da njihovo mesto pod zastavo v voja\xc5\xa1kih taborih. Omenjeni in po njih vsi nasledniki obeh spolov imajo pravico sodelovanja pri vseh oblikah udejstvovanja plemi\xc5\xa1kih ljudi. Kot imetniki grba morajo zmeraj braniti in poudarjati \xc4\x8dast svojega imena in naziva. Imajo nalogo proslaviti ga z novimi dejanji in tako z njimi dokazovati svoje plemi\xc5\xa1ko poreklo, enako velja za vse njihove naslednike obeh spolov. Ker so torej vredni tega, uveljavljamo na\xc5\xa1o voljo in razgla\xc5\xa1amo obvezo njenega spo\xc5\xa1tovanja. V spomin na\xc5\xa1ega ukaza za ve\xc4\x8dne \xc4\x8dase potrjujemo to listino z na\xc5\xa1im mad\xc5\xbearskim kraljevskim pe\xc4\x8datom in izjavljamo vsej javnosti: istemu Juriju Luthar iz Sebeborec in \xc5\xbee omenjenima njegovima krvnima bratoma Petru in Andreju, vsem njihovim potomcem in dedi\xc4\x8dem na ve\xc4\x8dne \xc4\x8dase dajemo in priznavamo navedene \xc4\x8dasti in ugodnosti. Listina izdana po zvestem, ljubem in \xc4\x8dastitem Ivanu Kathasy, izvoljenem \xc5\xa1kofu izaurijskem, na\xc5\xa1em dvornem mar\xc5\xa1alu in na\xc4\x8delniku dvome pisarne v na\xc5\xa1em kraljevskem gradu v Pragi 29. avgusta 1596. leta, v 17. letu rimske vlade /.../. Rudolf'